প্রকাশিত: ১৬:৪৬ ৯ জুলাই ২০২০
করোনাভাইরাসের প্রকোপ দ্বিতীয় দফায় বৃদ্ধি পাওয়ায় পুনরায় লকডাউন জারির প্রতিবাদে সার্বিয়ার রাজধানী বেলগ্রেডে পার্লামেন্ট ভবনে ঢুকে হাজার হাজার মানুষ বিক্ষোভ করেছেন। এ সময় বিক্ষোভকারীদের সঙ্গে পুলিশের সংঘর্ষ হয়। লকডাউনবিরোধী শান্তিপূর্ণ বিক্ষোভ ক্রমান্বয়ে সহিংস হয়ে ওঠে। পরে পুলিশ বিক্ষোভকারীদের লক্ষ্য করে টিয়ার গ্যাস নিক্ষেপ করে ছত্রভঙ্গ করে দেয়।
জানা গেছে, করোনা মহামারি শুরু হওয়ার পর মঙ্গলবার দেশটিতে একদিনে সর্বোচ্চ ১৩ জনের প্রাণহানি ঘটে। প্রাণহানি ও সংক্রমণ বৃদ্ধির ঘটনাকে বিপজ্জনক উল্লেখ করে দেশটির প্রেসিডেন্ট ভুসিক ফের কঠোর লকডাউন আরোপের ঘোষণা দেন, যা দেশটির হাজার হাজার মানুষ মেনে নিতে পারেননি। প্রতিবাদে রাস্তায় নেমে বিক্ষোভ শুরু করেন তারা। এসময় বিক্ষোভকারীদের অনেকেই প্রেসিডেন্টের পদত্যাগের দাবি জানিয়ে স্লোগান দিতে থাকেন।
এতে বিক্ষোভকারীদের একাংশ পার্লামেন্ট ভবনে ঢুকে পড়তে সক্ষম হলেও দাঙ্গা পুলিশের ১৫ মিনিটের ঝটিকা অভিযানে সংসদ ভবন খালি হয়ে যায়।
মার্কিন বার্তাসংস্থা এপি বলছে, বিক্ষোভকারীরা পুলিশকে লক্ষ্য করে পাথর, বোতল, ডিম ছুড়ে মারে। বেলগ্রেডে দেশটির সরকারি টেলিভিশন চ্যানেলের কার্যালয়ের সামনেও পুলিশের সঙ্গে বিক্ষোভকারীদের সংঘর্ষ হয়েছে। পুলিশের একাধিক যানবাহনে আগুন ধরিয়ে দেন বিক্ষোভকারীরা।
বেশ কয়েকজন বিক্ষোভকারীকে আটক করা হয়েছে। সংঘর্ষে কয়েকজন পুলিশ কর্মকর্তা আহত হয়েছেন।
দেশটির প্রেসিডেন্ট ভুসিক জাতির উদ্দেশে দেয়া এক ভাষণে বলেছেন, দেশের করোনা পরিস্থিতি বিপজ্জনক আকার ধারণ করছে। বেলগ্রেডের প্রায় সব হাসপাতাল এখন রোগীতে পরিপূর্ণ। প্রাণহানি এবং সংক্রমণ বৃদ্ধির ঘটনাকে বিপজ্জনক উল্লেখ করে দেশটির প্রেসিডেন্ট ভুসিক ফের কঠোর লকডাউন আরোপের ঘোষণা দেন।